Einar Ben býður sig fram fyrir Samfylkinguna " Í kjölfarið á því efnahagashruni sem við Íslendingar höfum mátt þola , hefur verið uppi mikið ákall um endurnýjaða stjórnsýslu . Á þetta sérstaklega við í landsmálunum en ekki síður á sveitastjórnarstiginu . Margir bæjarbúar hér á Akranesi telja að ákveðin þreyta sé komin upp í stjórn bæjarins og að forsenda þess að við komumst upp úr hjólförum fortíðarinnar sé að skipt verði um forystu í bænum okkar . Núverandi oddvitar þriggja af fjórum flokkum ( B , D og S ) í bæjarstjórn Akraness hafa nú setið í fjögur kjörtímabil , eða 16 ár , allir ætla þeir að gefa kost á sér til áframhaldandi setu , " segir í fréttatilkynningu frá Einar Ben , íbúa á Akranesi . Hann heldur áfram : " Það er í ljósi þessarar áköllunar um breyttar áherslur sem ég hef ákveðið að gefa kost á mér í 1. - 2. sætið á lista Samfylkingarinnar fyrir bæjarstjórnarkosningarnar í vor . Ég er rúmlega fertugur verkamaður , innfæddur Skagamaður , faðir fjögurra frábærra barna , 6 , 9 , 14 og 18 ára , kvæntur Sigrúnu Jóhannesdóttur hjúkrunarfræðingi á Landspítalanum , tel mig vera best kvænta mann í heimi . Síðastliðin þrjú ár hef ég starfað sem liðsstjóri í skautsmiðju álvers Norðuráls á Grundartanga . Í gegnum tíðina hef ég unnið hin ýmsu störf m.a. verið sjálfstætt starfandi bæði hér á landi og í Danmörku þar sem fjölskyldan bjó í rúm 9. ár . Það vantar klárlega venjulegt fólk í stjórnsýslu þessa lands , það vantar öflugan talsmann verkalýðsins að því borði sem deilir út gæðunum , sem tekur ákvarðanir um það sem okkur , venjulega fólkið , telur skipta máli , einhvern sem talar skiljanlegt mál og er ekki hræddur við að standa á sínu þegar þurfa þykir . Ég tel mig vera þann mann , ég tel að með mikilli reynslu úr „ skóla lífsins “ geti ég orðið að gagni þegar kemur að því að taka ákvarðanir er lúta að stjórn bæjarfélagsins . Þess vegna bið ég þig lesandi góður að taka þátt í prófkjöri Samfylkingarinnar á Akranesi sem fer fram 19. og 20. mars næstkomandi og setja X við Einar Benediktsson í 1. - 2. sætið . "